b'\n_START_ARTICLE_\nKazanin kaanikunnan valloitus 1552\n_START_PARAGRAPH_\nKazanin valloitus vuonna 1552 on yksi t\xc3\xa4rkeimmist\xc3\xa4 tapahtumista Moskovan ruhtinaskunnan historiassa. Kazanin kaanikunnan sortuminen lopulta mahdollisti Ven\xc3\xa4j\xc3\xa4n laajentumisen tulevina vuosisatoina aina Tyynenmeren rannoille asti.\n_START_SECTION_\nTilanne ennen Kazanin valloitusta\n_START_PARAGRAPH_\nVen\xc3\xa4j\xc3\xa4ll\xc3\xa4 mongolihallinnon (joka oli alkanut vuonna 1240) ja sen j\xc3\xa4lkeisen Kultaisen ordan valta oli heikentynyt 1400-luvulle tultaessa. 1480-luvulla Iivana III (1440\xe2\x80\x931505) lopetti virallisesti vuosittaisen veronmaksun. Itse vapautumisprosessi oli kuitenkin monivaiheinen, ja voi hyv\xc3\xa4ll\xc3\xa4 syyll\xc3\xa4 v\xc3\xa4itt\xc3\xa4\xc3\xa4, ett\xc3\xa4 Moskova asetti itsens\xc3\xa4 mongolien tilalle miehitysvallaksi._NEWLINE_T\xc3\xa4m\xc3\xa4 valtatyhji\xc3\xb6 johti siihen, ett\xc3\xa4 Moskovan ruhtinaskunnan oli mahdollista laajentua voimakkaasti. Jo Iivana III:n hallitusaikana Moskovan vaikutusvalta oli kasvanut merkitt\xc3\xa4v\xc3\xa4sti, ja varsinkin Novgorodin alueen liitt\xc3\xa4minen Moskovan ruhtinaskuntaan vuonna 1478 kasvatti Moskovan hallitseman alueen kokoa._NEWLINE_Laajeneva ja voimistuva Moskova kykeni v\xc3\xa4hitellen aktiiviseen ulkopolitiikkaan. Vuonna 1505 valtaan nousi Vasili III (1479\xe2\x80\x931533), joka pyrki ensin laajentamaan valtakuntaansa edelleen l\xc3\xa4nteen p\xc3\xa4in. Vastassa oli kuitenkin voimakas Puola-Liettua, mutta Vasilin joukot onnistuivat valloittamaan Smolenskin ja Pihkovan. Kaakossa Rjazanin ruhtinaskunta liitettiin Moskovan yhteyteen. Vasili III:n kuollessa seuraavalla hallitsijalla, Iivana IV:ll\xc3\xa4 (1530\xe2\x80\x931584) oli hallittavanaan valtio, joka oli edellisen 50 vuoden aikana laajentunut l\xc3\xa4hes kaksinkertaiseksi._NEWLINE_It\xc3\xa4 oli luonteva suunta Moskovan ruhtinaskunnan laajentumiselle, sill\xc3\xa4 l\xc3\xa4nnen suunnalla oli edelleen vahvat Puola-Liettua ja Ruotsi._NEWLINE_Vuosien 1439 ja 1549 v\xc3\xa4lill\xc3\xa4 t\xc5\xa1uvassien asuttama alue oli usein ollut ven\xc3\xa4l\xc3\xa4isten ja kazanilaisten sotatantereena. Tuona aikana kazanilaiset k\xc3\xa4viv\xc3\xa4t ven\xc3\xa4l\xc3\xa4isi\xc3\xa4 vastaan 31 kertaa, ja ven\xc3\xa4l\xc3\xa4iset kazanilaisia vastaan 33 kertaa t\xc5\xa1uvassien alueen kautta. T\xc3\xa4m\xc3\xa4 johti siihen, ett\xc3\xa4 t\xc5\xa1uvassit halusivat p\xc3\xa4\xc3\xa4st\xc3\xa4 eroon Kazanin kaanista._NEWLINE_Vuonna 1508 kazanilaiset tekiv\xc3\xa4t sotaretken ven\xc3\xa4l\xc3\xa4isi\xc3\xa4 vastaan, ja sotaretkeen osallistui my\xc3\xb6s 30 000 maria. Vuonna 1524 marit murskasivat 150-tuhantisen ven\xc3\xa4l\xc3\xa4isen sotajoukon Volgalla ja l\xc3\xa4hetti sotasaaliin Kazaniin. Vuonna 1530 p\xc3\xa4\xc3\xa4asiassa marit rakensivat Kazanin esikaupungin, johon j\xc3\xa4i sotilaiksi 12 000. Vuonna 1551 ja 1552 marit olivat aktiivisia Kazanin puolustamisessa._NEWLINE_Vuosina 1508, 1524 ja 1537 kazanilaiset ottivat paljon ven\xc3\xa4l\xc3\xa4isi\xc3\xa4 vankeja, niin miehi\xc3\xa4, naisia kuin lapsiakin. Vuosina 1551 ja 1552 vapautettiin kazanilaisesta vankeudesta n. 100 000 ven\xc3\xa4l\xc3\xa4ist\xc3\xa4, jotka olivat k\xc3\xa4\xc3\xa4ntyneet islamilaisuuteen._NEWLINE_Kazanin kaanikunta ei ollut kovinkaan rauhallinen paikka 1500-luvun alussa. Talonpojat ja kaupunkilaiset nousivat usein kapinaan omia hallitsijoitaan vastaan. Kapinoita oli vuosina 1531, 1545, 1546, 1549 ja 1551. Vuonna 1546 kapina onnistui ajamaan kaani Safa-Girein v\xc3\xa4liaikaisesti pois._NEWLINE_My\xc3\xb6s Kazanin kaupungissa yhteiskunnallinen tilanne oli hyvin sekava. Ven\xc3\xa4l\xc3\xa4isten kronikoiden mukaan vuonna 1540 Kazanissa tapettiin paljon krimil\xc3\xa4isi\xc3\xa4 ja nogaita. Vuonna 1546 osmanimielinen kaani Safa-Girei ajettiin pois Kazanista h\xc3\xa4nt\xc3\xa4 tukeneiden krimil\xc3\xa4isten ja nogailaisten lailla. Safa-Girei kuitenkin palasi takaisin jo samana vuonna ja otti vallan moskovamieliselt\xc3\xa4 \xc5\xa0ah-Alilta._NEWLINE_Kazanissa syntyi hyvin vahva antiven\xc3\xa4l\xc3\xa4inen liike, mik\xc3\xa4 johti siihen, ett\xc3\xa4 t\xc5\xa1uvassit ja vuorimarit k\xc3\xa4\xc3\xa4ntyiv\xc3\xa4t Iivana IV:n puoleen, jotta t\xc3\xa4m\xc3\xa4 j\xc3\xa4lleen l\xc3\xa4htisi sotaretkelle Kazania vastaan. Helmikuussa 1547 Iivana IV l\xc3\xa4hettikin muutaman rykmentin._NEWLINE_Safa-Gireit\xc3\xa4 aiemmin tukeneet krimil\xc3\xa4iset ja nogailaiset kutsuttiin takaisin kaupunkiin vuonna 1549, ja he osallistuivat kaupungin puolustukseen. Krimil\xc3\xa4isten ja kazanilaisten kesken syntyi kuitenkin riita, mik\xc3\xa4 johti kaupungin ry\xc3\xb6stelyyn._NEWLINE_Iivana IV k\xc3\xa4vi sotia Kazania vastaan vuosina 1545, 1547, 1548, 1550 ja 1552. Vuoden 1550 sotaretke\xc3\xa4 johti itse Iivana IV. Kes\xc3\xa4ll\xc3\xa4 vuonna 1551 Iivana IV:n luokse tuli j\xc3\xa4lleen t\xc5\xa1uvassien ja vuorimarien l\xc3\xa4hetyst\xc3\xb6 (500\xe2\x80\x93600 henke\xc3\xa4) ja pyysi h\xc3\xa4nt\xc3\xa4 l\xc3\xa4htem\xc3\xa4\xc3\xa4n Kazania vastaan. T\xc5\xa1uvassit ja vuorimarit osoittivat alamaisuuttaan Ven\xc3\xa4j\xc3\xa4n hallitsijalle, joka oli valtaan tullessaan ottanut k\xc3\xa4ytt\xc3\xb6\xc3\xb6n tsaarin arvonimen. Samalla nykyinen T\xc5\xa1uvassian alue liitettiin Moskovaan._NEWLINE_Kazanissa Safa-Girein j\xc3\xa4lkeen kaaneina olivat viel\xc3\xa4 Utame\xc5\xa1 (1549\xe2\x80\x931551) ja \xc5\xa0ah-Ali (1551\xe2\x80\x931552).\n_START_SECTION_\nKazan valloituksen j\xc3\xa4lkeen\n_START_PARAGRAPH_\nKazanin valtauksen j\xc3\xa4lkeen syksyll\xc3\xa4 1552 tuhottiin kaikki kaupungit, ja niiden paikoille pystytettiin ven\xc3\xa4l\xc3\xa4isi\xc3\xa4 linnoituksia. Kaikki Kazanin ei-ven\xc3\xa4l\xc3\xa4iset karkotettiin, ja he saivat asettua asumaan ainoastaan kaupungin muurien ulkopuolelle Kabinin ja Volgan v\xc3\xa4liselle suoalueelle. Tultaessa 1600-luvun taitteeseen Kazanin 611 esikaupunkiperheest\xc3\xa4 10 oli tataariperheit\xc3\xa4 (joista kaikki kuuluivat sotilass\xc3\xa4\xc3\xa4tyyn)._NEWLINE_Vuonna 1553 rakennettiin 60 km p\xc3\xa4\xc3\xa4h\xc3\xa4n Kazanista uusi linnoitus Mishe-Tamak. Ven\xc3\xa4l\xc3\xa4isten onnistui vallata se vasta vuonna 1557. T\xc3\xa4m\xc3\xa4nkin j\xc3\xa4lkeen tataarit jatkoivat vastarintaa ja j\xc3\xa4rjestiv\xc3\xa4t kapinoita kaikkialla valloittajien k\xc3\xa4siin joutuneilla seuduilla. 1500-luvun koko toinen puoli on t\xc3\xa4ynn\xc3\xa4 vaihtelevalla menestyksell\xc3\xa4 k\xc3\xa4ytyj\xc3\xa4 taisteluja. Kaikkialla tataarit l\xc3\xb6iv\xc3\xa4t ven\xc3\xa4l\xc3\xa4isi\xc3\xa4 joukko-osastoja niin, ett\xc3\xa4 valloittajat eiv\xc3\xa4t uskaltaneet Kazanin ulkopuolelle, ja estiv\xc3\xa4t t\xc3\xa4ten niiden tunkeutumisen maan sisempiin osiin._NEWLINE_Vuosina 1555\xe2\x80\x931565 vietiin Liivinmaan sotaan yli 30 000 sotilass\xc3\xa4\xc3\xa4tyist\xc3\xa4 kazanilaista ja temnikovilaista. Monet heist\xc3\xa4 j\xc3\xa4iv\xc3\xa4t asumaan Liivinmaalle ja Puolan it\xc3\xa4osiin ja sulautuivat aikaisemmin sinne tulleisiin Tohtamysin Kultaisen ordan tataareihin. N\xc3\xa4in sai alkunsa ns. puolalainen eli liettualainen tataariryhm\xc3\xa4._NEWLINE_Ven\xc3\xa4l\xc3\xa4iset valloittivat Astrahanin vuonna 1556, mik\xc3\xa4 merkitsi, ett\xc3\xa4 koko Volgajoen reitti aina Kaspianmereen asti oli Iivana IV:n ja Moskovan hallinnassa._NEWLINE_Kazanin alueen kolonialisointi ja feodaalinen sorto tuotti vastarintaa viel\xc3\xa4 pitk\xc3\xa4\xc3\xa4n. Esimerkiksi vuonna 1557 kukistettiin udmurttien ja marien Moskovan vastainen kapina. Vuonna 1571 Krimin tataarit k\xc3\xa4viv\xc3\xa4t ry\xc3\xb6stelem\xc3\xa4ss\xc3\xa4 jopa Moskovassa. Marit (niin vuori- kuin niittymarit) nousivat kapinaan vuosina 1571, 1572 ja 1580\xe2\x80\x931584. Tataarien, mordvalaisten, t\xc5\xa1uvassien ja paikallisten ven\xc3\xa4l\xc3\xa4isten kapinaa k\xc3\xa4ytiin 1606\xe2\x80\x931609, ja Kazanin alueen asukkaat nousivat kapinaan 1615 ja 1616. My\xc3\xb6s Stenka Razinin ja Jemeljan Pugat\xc5\xa1ovin kapinaliikkeet voidaan katsoa kuuluvan alueen hallinnon vastaisiin kapinoihin._NEWLINE_Kazanin kaanikunnan tuhoaminen oli Iivana IV:n hallituskauden alun t\xc3\xa4rkein tapahtuma. Se merkitsi sit\xc3\xa4, ett\xc3\xa4 mongolien alaisuudessa ollut ruhtinaskunta ei en\xc3\xa4\xc3\xa4 ollut alistunut. Se merkitsi my\xc3\xb6s ortodoksisuuden voittoa id\xc3\xa4n islamista. Ven\xc3\xa4j\xc3\xa4n kirkko palveli t\xc3\xa4t\xc3\xa4 politiikkaa ja perusteli Kazanin valloituksen tarpeellisuutta sill\xc3\xa4, ett\xc3\xa4 Kazan oli itse asiassa ollut vanhastaan Rurikin suvun omistuksessa ja kuului n\xc3\xa4in ollen sen vallan perij\xc3\xa4lle, Moskovan ruhtinaille._NEWLINE_Moskovan p\xc3\xa4\xc3\xa4stess\xc3\xa4 mongolien imperiumin perilliseksi se omaksui samalla entisen miehitt\xc3\xa4j\xc3\xa4n valtapyyteet. Iivana IV:n uudet valloitusyritykset kilpistyiv\xc3\xa4t kuitenkin l\xc3\xa4nnen suunnalla, kun sota Liivinmaan omistuksesta ep\xc3\xa4onnistui. Puola, Ruotsi ja Tanskakin onnistuivat tunkemaan Ven\xc3\xa4j\xc3\xa4n pois It\xc3\xa4merelt\xc3\xa4.\n_START_SECTION_\nTataarien karkotukset\n_START_PARAGRAPH_\nUusi ven\xc3\xa4l\xc3\xa4isvalta Kazanin entisess\xc3\xa4 kaanikunnassa ulottui my\xc3\xb6s maaseudulle. Tataarilainen v\xc3\xa4est\xc3\xb6nosa karkotettiin asutuskeskuksista \xe2\x80\x93 varsinkin parhailta mailta ja suurten teiden ja jokien, Volgan ja Kaman varsilta. N\xc3\xa4m\xc3\xa4 maat luovutettiin korvauksetta ven\xc3\xa4l\xc3\xa4isille sotilass\xc3\xa4\xc3\xa4tyisille henkil\xc3\xb6ille ja feodaaleille, jotka olivat osallistuneet Kazanin seudun valloittamiseen._NEWLINE_Ven\xc3\xa4j\xc3\xa4n hallitsijat olivat jo 1400-luvulta l\xc3\xa4htien luovuttaneet maata sotapalveluksen vastineeksi. T\xc3\xa4m\xc3\xa4 palkitsemistapa oli sitonut v\xc3\xa4hitellen kaikki maank\xc3\xa4ytt\xc3\xa4j\xc3\xa4t ruhtinaan auktoriteetin alle. J\xc3\xa4rjestelm\xc3\xa4 oli ven\xc3\xa4l\xc3\xa4isille edullinen: tsaari suurensi valtiotaan ja sotilass\xc3\xa4\xc3\xa4tyiset saivat maatiloja, jotka puolestaan tuottivat lis\xc3\xa4\xc3\xa4 varallisuutta. Vuosina 1565\xe2\x80\x931568 laadittiin uudet maakirjat entisen Kazanin kaanikunnan alueella._NEWLINE_Huomattava osa Kazanin tataarien maista luovutettiin my\xc3\xb6s Kazanin arkkipiispalle ja ven\xc3\xa4l\xc3\xa4isille luostareille. Vuosina 1555\xe2\x80\x931570 luostarit v\xc3\xa4kipakolla kastoivat entisi\xc3\xa4 kazanilaisia. Kristinuskoon suostuneet saivat j\xc3\xa4\xc3\xa4d\xc3\xa4 asuinsijoilleen, mutta kastamattomat karkotettiin pois asuinsijoiltaan._NEWLINE_Vuonna 1560 ven\xc3\xa4l\xc3\xa4iset olivat asuttaneet Kazanin takaisilla alueilla jo yli 90 tataarikyl\xc3\xa4\xc3\xa4 (Bima, Bimer, Birjuli, Davletkildejevo, Derby\xc5\xa1ki, Elagino, Epant\xc5\xa1ino, Kabany, Kovali, jne.) sek\xc3\xa4 Volgan oikealla rannalla noin 50 tataarikyl\xc3\xa4\xc3\xa4 (Davlezerovo, Egiderevo, Mamatkozino, Makulovo, Seitovo jne.)._NEWLINE_Karkotettu tataarilainen v\xc3\xa4est\xc3\xb6 etsi pakopaikkaa ja uusia asuma-alueita suhteellisen rauhallisilta seuduilta pohjoisesta ja id\xc3\xa4st\xc3\xa4. Vuosina 1552\xe2\x80\x931553 pakolaisvirrat kulkivat pohjoiseen Volgan ja Vjatkan v\xc3\xa4liselle asutulle alueelle, Vjatkan taakse Toimy- ja I\xc5\xbejoen altaaseen, keskiselle ja yliselle Kamalle, Belajan alajuoksulle ja jopa Uralin taakse. Tavallisesti asetuttiin sellaisille seuduille, joilla jo asui turkinkielist\xc3\xa4 v\xc3\xa4est\xc3\xb6\xc3\xa4._NEWLINE_Tataarien muutettua uusille alueille oli viimeist\xc3\xa4\xc3\xa4n 1500-luvun j\xc3\xa4lkipuoliskolla syntyneet seuraavat v\xc3\xa4est\xc3\xb6ryhm\xc3\xa4t: paranginilaiset Marissa, malmy\xc5\xbeilaiset Vjatkalla, elabugilaiset ja agryzilaiset Vjatkan ja Kaman v\xc3\xa4liss\xc3\xa4 ja permil\xc3\xa4iset (bartymilaiset) keskisell\xc3\xa4 Kamalla. Samoin alkoi muodostua teptjaarien ryhm\xc3\xa4 Belajan ala- ja keskijuoksulla. Sys\xc3\xa4yksen t\xc3\xa4h\xc3\xa4n antoivat kazanilaiset muuttajat, jotka erityisiss\xc3\xa4 asiakirjoissa (tetradja-djaftajareissa; siit\xc3\xa4 tulee v\xc3\xa4\xc3\xa4ristym\xc3\xa4 teptjar) mainituilla ehdoilla vuokrasivat ba\xc5\xa1kirialaisilta heimoilta maata. My\xc3\xb6s pieni\xc3\xa4 ryhmi\xc3\xa4 tataareja l\xc3\xa4hti Volgaa pitkin alasp\xc3\xa4in. Osa meni Kaman ja T\xc5\xa1usovin kautta Uralin yli Siperian tataarien luo.'